b'\n_START_ARTICLE_\nEskorbuto\n_START_SECTION_\nBiografia\n_START_PARAGRAPH_\nEl grup es crea el 1980 influenciat per la repercussi\xc3\xb3 del moviment punk de 1977. El 1983 en un viatge a Madrid s\xc3\xb3n detinguts per la policia pel contingut de les lletres de la maqueta que portaven (amb temes com "ETA" o "Maldito Pa\xc3\xads Espa\xc3\xb1a") i se\'ls aplica la llei antiterrorista. Durant l\'empresonament, Eskorbuto se sent abandonat per alguns sectors del Pa\xc3\xads Basc, fet que plasmen en el disc "Zona Especial Norte" (1984) compartit amb RIP (banda)|RIP, en el tema "A la mierda el Pa\xc3\xads Vasco". Aix\xc3\xb2, juntament amb no voler-se alinear amb el denominat Rock Radical Basc, els va portar molts problemes a l\'hora de tocar al Pa\xc3\xads Basc._NEWLINE_El seu primer \xc3\xa0lbum oficial, "Eskizofrenia", va arribar el 1985 i van comen\xc3\xa7ar a fer actuacions fora del Pa\xc3\xads Basc, ja que a casa seva tenien poques possibilitats de tocar. El 1986 treuen "Anti-Todo", disc considerat per molts un dels millors discos punk d\'Espanya de tots els temps. Aquell any tamb\xc3\xa9 treuen un doble \xc3\xa0lbum en directe titulat "Impuesto Revolucionario" i el 1987 surt a la venda un nou disc doble, aquesta vegada d\'estudi, "Los demenciales chicos acelerados". El 1988 decideixen autoproduir-se i treuen "Las m\xc3\xa1s macabras de las vidas". Amb Iosu i Jualma ben ficats en problemes seriosos amb l\'hero\xc3\xafna, treuen "Demasiados enemigos" el 1992. Poc despr\xc3\xa9s Iosu i Jualma s\'acomiadaven per sempre: Iosu mor a causa de la droga just despr\xc3\xa9s d\'haver-la deixat, el 31 de maig de 1992; i Jualma tamb\xc3\xa9 deixa l\'hero\xc3\xafna per\xc3\xb2 est\xc3\xa0 malament de les coron\xc3\xa0ries i, al no tenir forces per superar-ho, mor el dia 8 d\'octubre de 1992._NEWLINE_Ak\xc3\xad no keda ni Dios es publica el 1994, amb can\xc3\xa7ons compostes per Paco i Jualma abans de morir. Paco va decidir seguir amb el grup, tot i la mort dels dos membres fundadors, cosa que li retreuen molts dels fans del grup. "Kala\xc3\xb1a" (1996) i "Dekadencia" (1998) s\xc3\xb3n els seus treballs amb la nova formaci\xc3\xb3._NEWLINE_Els Eskorbuto mai van destacar per les seves habilitats com a m\xc3\xbasics tot i aix\xc3\xb2 van compondre can\xc3\xa7ons que es convertiren r\xc3\xa0pidament en himnes de l\'\xc3\xa8poca, com "Mucha polic\xc3\xada poca diversi\xc3\xb3n". Les lletres estaven carregades de r\xc3\xa0bia i contingut social. Fou un grup molt pol\xc3\xa8mic, estimat per molts i odiat per altres. Mai es van alinear pol\xc3\xadticament amb cap ideologia. El rock no tiene patria, ni siquiera la vasca, van dir en una ocasi\xc3\xb3. Les relacions amb alguns grups no van ser bones, com amb La Polla Records, a qui van robar una guitarra. Aix\xc3\xb2 va provocar un boicot per part d\'ells i les sales havien d\'optar per tenir a Eskorbuto o a la Polla Records, per\xc3\xb2 mai a tots dos junts.'